J. Kužma, poslanec: (2001-11-29):
M. Andel, podpredseda NR SR: Slovo má pán poslanec Cuper, nech sa páči. J. Cuper, poslanec: Pán predsedajúci, ja by som chcel dať jeden návrh, aby vzhľadom na to, že pán predseda parlamentu by nám vedel ako člen koaličnej rady povedať najviac o Devín banke a tie jeho slová by boli, myslím si, určujúce pre naše budúce rozhodovanie. Mám návrh, pán predsedajúci, aby ste ma počúvali, mám návrh, aby ste dnes o 18.30 hodine schôdzu prerušili, pretože dostane slovo len pani ministerka a tá odverklíkuje to, čo už mala naverklíkované predtým, aj s pánom Miklošom, aj s pánom guvernérom Národnej banky, aby sme zajtra pokračovali o 9.00 hodine s tým, že by nám aj pán predseda parlamentu podal k tomu expozé ako člen koaličnej rady. Pretože zrejme všetky tieto akcie, ktoré viedli ku krachu, sa piekli v koaličnej rade. Teda zodpovednosť za krach Devín banky nesie priamo Dzurinda, Migaš, ale aj ďalší členovia koaličnej rady z radov predsedov politických strán, pána Hrušovského vyjmúc, pretože on je tam neskôr. Ďakujem za pozornosť. M. Andel, podpredseda NR SR: Ďakujem, pán kolega. Iste, nemôžem vás rešpektovať, pretože podľa rokovacieho poriadku a inak sme si to neschválili, musíme rokovať do 19.00 hodiny, i keby ste si dali procedurálny návrh, ale, bohužiaľ, v tejto chvíli váš procedurálny návrh by zrejme neprešiel. Takže budeme rokovať do 19.00 hodiny. Teraz s faktickou poznámkou vystúpi pán poslanec Šepták. R. Šepták, poslanec: Ďakujem za slovo, pán predsedajúci. Chcem povedať, že tu zaznelo už veľmi veľa vecí, či už pravdivých alebo menej pravdivých. Chcel som povedať, že základom tohto programu je to, že skrachovala jedna banka. A vôbec je momentálne nepodstatné, či bola súkromná alebo nesúkromná. Je podstatné, koľko peňazí uniklo a je podstatné, aký dlhý čas zodpovední činitelia vládni aj mimovládni o tomto probléme vedeli. To sú tie hlavné dôvody, ktoré, myslím si, treba tu neustále donekonečna a dopodrobna rozoberať, aby vláda mohla dať parlamentu na základe uznesenia jasnú odpoveď. A keď už hovoríme o týchto veciach, mám tu aj jednu „pikošku“ a chcel by som sa spýtať poslaneckého klubu SDĽ, čo ich motivovalo k tomu, že svoj poslanecký účet mali v Devín banke a o koľko peňazí v tejto bankovej inštitúcii prišli krachom tejto banky. Ďakujem. M. Andel, podpredseda NR SR: Slovo má pán poslanec Oberhauser. V. Oberhauser, poslanec: Ďakujem, pán predsedajúci. To, čo povedal pán poslanec ako predrečník, ma zaujalo, ale ešte by bolo zaujímavé doložiť - lebo stále tu aj pán Kužma operuje niečím pred rokom 1998 - ale v správe bankového dohľadu sa hovorí, že banka v druhom polroku 1999 začala nákup technologických zariadení potrebných na prevádzkovanie televízie. Bola to televízia Luna. Bolo to v hodnote okolo 261 mil. korún. A túto techniku používala po celý čas zadarmo, bez zaťaženia vlastných nákladov vo forme nájomného. Čiže je zaujímavé, že guvernér Národnej banky, bankový dohľad a všetci pristúpili na to, že sa založila televízia Luna, zadarmo dostala techniku a vysielala veľmi dlhý čas a banka jej ešte poskytla prostriedky v hodnote 200 mil. na nákup filmov. A to všetko pod bankovým dohľadom a Národnej banky Slovenska a pod dohľadom vlády, ktorá, samozrejme, musela byť o tom informovaná. Čiže aj toto je veľmi zvláštne, že sa vytvárali podmienky na propagandu pre určité lobistické skupiny, ktoré mali dokonca televíziu zadarmo k dispozícii financovanú pod dohľadom Národnej banky Slovenska. Ďakujem. M. Andel, podpredseda NR SR: Ďakujem. Na svojich predrečníkov chce reagovať pán poslanec Kozlík, nech sa páči. S. Kozlík, poslanec: Áno, ďakujem pekne. Ja by som chcel ešte raz zdôrazniť základný problém, že tu daňoví poplatníci budú musieť zaplatiť 11 miliárd korún. To znamená, že došlo k situácii, ktorá určite nectí súčasnú vládnu garnitúru z hľadiska akcieschopnosti. A ja si myslím, že táto situácia sa premieta aj v iných dimenziách. O chvíľočku budeme schvaľovať štátny rozpočet, ktorý pokladám za katastrofálny z hľadiska porovnania s návrhmi štátnych rozpočtov v iných rokoch, že Slovenská republika zvýši svoj štátny dlh na 2,5-násobok v roku 1998, že budeme svedkami historického deficitu obchodnej bilancie pri 20 % nižších investíciách, pán Mikloš, nie zahraničných, ale realizovaných investíciách, aby ste nezakrývali, ako to zvyknete robiť, pod hlavičkou priamych zahraničných investícií výpredaj strategických slovenských podnikov. Myslím si, že situácia, neschopnosť vlády realizovať kompaktnú hospodársku, sociálnu politiku, sa premieta nielen do oblasti tej neschopnosti zasiahnuť rázne a rýchlo v oblasti Devín banky, ale tá sa premieta do celkového vývoja hospodárskych, sociálnych vzťahov na Slovensku. M. Andel, podpredseda NR SR: Ďakujem. Pani poslankyňa, máte procedurálny návrh? Nech sa páči, máte slovo.